Markus Jooste se dobbeldae is verby. Sy sondes haal hom in. Die wilde perd wat hy opgesaal het, gooi die jokkie nou af. Boet gaan hy boet. Misdaad betaal nie. – Bar
Adjunkhoofregter Raymond Zondo en adv. Thuli Madonsela vir president en adjunkpresident, asseblief. – Anti-Nskandla
Suid-Afrika is adjunkhoofregter Zondo en sy kommissie van ondersoek na bewerings van staatskaping, korrupsie en bedrog baie dank verskuldig vir die deurtastende wyse waarop die kommissie sy reusetaak uitvoer. Ons vertrou dat die strafregstelsel die groot aantal voortvloeiende vervolgings na behore sal hanteer. – Hans Retief, Pretoria
Mnr. die president, is daar nog enige eerlike en opregte mense oor in jou ANC-regering? – Jan, Annlin
Aanvalle op vragmotors: Hou die regering verantwoordelik vir die skade. Daar sit meer agter die aanvalle. – Stel
My jinne, ná dekades van plaasaanvalle wil Cyril Ramaphosa op die hoogte bly. Hou ons op die hoogte van wat jy daaraan gaan doen. – Karla
Die huidige wetteloosheid in die land het niks te doen met ’n sagte handskoen van die polisie in misdaad nie. Die kernprobleem is die polisie se onvermoë om proaktief op te tree weens ’n gebrek aan intelligensiekapasiteit. – Dirk, Honeydew
Prof. Anton van Niekerk (11.06), die meeste oortreders word nie gekry nie, so hoe kan daar teen hulle opgetree word? – Coba
Nellie Brand-Jonker van Sake-Beeld skryf die volgende oor Richard Brasher, Pick n Pay se baas: “In die vorige boekjaar het hy net (let wel nét) R11,4 miljoen se totale vergoeding gekry.” Verskoon my dat ek nie lag nie. (Verlede jaar was dit sowat R31,9 miljoen.) – Jay, Durban
Volpunte vir Niël van Vuuren se spotprent gister wat ons van die lag laat skater het. – Johnny O, Weavindpark
Tussen Heidelberg en Vereeniging pendel daar al baie jare ’n weermagbus met ’n enkele passasier – ons burgemeesters moet net nie dié voorbeeld volg nie! – Irene, Henley on Klip
Die taxibedryf floreer beslis. Wonder net of hulle enige belasting betaal. Ek twyfel sterk. – Nella, Emalahleni
Duur motors en huise en baie geld wat onwettig bekom is, is niks anders as sabotasie van die land nie. Daardie geld is weg en om dit terug te kry is nag. – Ben, Centurion
Aniki Joseph, dankie vir die pragtige Afrikaans in Van Alle Kante. Wat ’n mooi taal het ons nie. – Izak, Potchefstroom
Schalk Bezuidenhout is veronderstel om ’n komediant te wees. In al die maande dat hy op kyk­NET is, het hy my nog nie een keer laat lag nie – en ek is nie ’n suurpruim nie. – Jan Brand, Brakpan
Miskien moet die Toks en tjops-span ander aanbieders weer ’n kans gee. Dit was verfrissend anders en genotvol. – Wouda
Gisteraand lees ek in ’n ou roman van (regte, egte) kafee-rooiworsies, -vis en -slaptjips, met sout en asyn, toegedraai in bruinpapier. Sjoe, hoe water so ’n bek toe nie! – Twakkies
Twakkies, ek sien jy het ouma Lies skoon uit die SMS’e oortref. Ek geniet jou stellings. – Sue, Krugersdorp
Hoekom praat ons nooit oor gesinsbeplanning nie? Die hele wêreld is oorbevolk. – Swaeltjie
Agge nee wat, ’n kriekettoernooi in Engeland kan nooit regverdig wees met dié land se reën­patroon nie. Jy verloor belangstelling. – Joe
Ai tog! Dat ’n wedstryd nou moes uitreën vir die Proteas om ’n punt op die telbord te kry. Toemaar, ek sê dit tong in die kies. Sal hulle steeds ondersteun. – Phil, Pretoria
Die Protea-kaptein, Faf du Plessis
Hoera! Die Windies kon ons nie klop nie. – Eben
Die Proteas se beste vertoning tot dusver: een punt verdien danksy die reën! – Dankbaar
Ek was op pad na die Wêreldbeker-kriekettoernooi, toe kry ek die Proteas in die ontvangsaal van die lughawe – reeds terug. Moes toe maar kanselleer. – Jaap, Stad
Nou kan die Proteas maar huis toe kom – klaar vakansie gehou! – Neels de Koning
Ag komaan, ouens, ons krieketspannetjie is darem ook geregtig op ’n oorbruggingsjaar. – G. Liebenberg
As Rassie die krieketafrigter was, het ons dieselfde resultate, maar ’n beter verskoning gekry. – Waarnemer
Was Sondag by die Comrades. Om 19 000 mal mense te sien is erg, baie erg. Groot bewondering vir almal, al het jy nie klaargemaak nie. Kudos vir jou. – Nella, Emalahleni
Puik rubriek deur dr. Gerhard Verdoorn (11.06). Stem mens tot nadenke. – Alwyn, Pretoria